ድህነትን በመታገሉ ረገድ አብዛኛውን ጊዜ ጭብጥ ዕርዳታ ሆኖ የሚታየው በውጭው ዓለም የሚኖሩ አፍሪቃውያን ዘመዶቻቸውን ለመደገፍ ወደ ምንጭ አገራቸው የሚልኩት ገንዘብ ነው። ሤኔጋልን እንደ ምሳሌ ብንወስድ በውጭ የሚኖሩ ተወላጆቿ ባለፈው ዓመት ወደ አገር የላኩት ገንዘብ 850 ሚሊዮን ኤውሮ ገደማ ይጠጋ ነበር። የብዙዎች ሕልውና በዚህ ድጋፍ ላይ ሲበዛ ጥገኛ ነው። ይህ ገንዘብ ባይኖር በአገሪቱ ላይ ከባድ ቀውስ እንደሚከተል ማሰቡ አያዳግትም። ሌላው ቀርቶ ለብዙዎች የሚቀመስ ነገር እንኳ ባልተገኘ ነበር። የኢትዮጵያም ሁኔታ ከዚህ እምብዛም የተለየ አይደለም። በውጭ የሚኖሩ የአገሪቱ ተወላጆች የሚያስገቡት ገንዘብ ብዙ ቀዳዳዎችን የሚሸፍን ነው።
